გაეროს უშიშროების საბჭოს რეზოლუცია 1916

გაეროს უშიშროების საბჭოს რეზოლუცია 1916 მიიღეს ერთხმად 2010 წლის 19 მარტს. მას შემდეგ, რაც საბჭომ გაიხსენა რეზოლუციები 733 (1992), 1519 (2003), 1558 (2004), 1587 (2004), 1630 (2005), 1676 (2006), 1724 (2006), 1744 (2007), 1766 (2007), 1772 (2007), 1801 (2008), 1811 (2008), 1844 (2008), 1853 (2008), 1862 (2009), 1894 (2009) და 1907 (2009), 12 თვით გაუხანგრძლივა უფლებამოსილების ვადა მონიტორინგის ჯგუფს და გააფართოვა მანდატი, რათა სომალისთან ერთად მოიცვას ერიტრეაზე დაწესებული იარაღის ემბარგოს მონიტორინგიც.
დაკვირვებები
საბჭომ შეახსენა ყველას, რომ სომალიზე დაწესებული იარაღის ემბარგო არ ვრცელდება იმ იარაღსა თუ სამხედრო აღჭურვილობაზე, რომელიც განკუთვნილია სომალიში აფრიკის კავშირის მისიისთვის , ან იმ დახმარებაზე, რომელიც მიმართულია უსაფრთხოების სექტორის ინსტიტუტების განვითარებისკენ, 751 (1992) რეზოლუციით შექმნილი კომიტეტის მხრიდან უარყოფითი გადაწყვეტილების არარსებობის შემთხვევაში. რეზოლუციამ კიდევ ერთხელ დაადასტურა ჯიბუტის, ერიტრეისა და სომალის სუვერენიტეტი და ტერიტორიული მთლიანობა, ისევე როგორც ჯიბუტის სამშვიდობო შეთანხმება, როგორც კონფლიქტის მოგვარების საფუძველი. გამოიხატა შეშფოთება მონიტორინგის ჯგუფის მიმართ განხორციელებული დაშინებისა და მუშაობაში ჩარევის ფაქტების გამო; ასევე, დაგმობილ იქნა სომალისა და ერიტრეაში, იარაღისა და საბრძოლო მასალის ნაკადების მოძრაობა 733-ე და 1907-ე რეზოლუციებით დაწესებული იარაღის ემბარგოების დარღვევით, რაც საერთაშორისო მშვიდობისა და უსაფრთხოებისთვის პოტენციურ საფრთხედ შეფასდა. ყველა წევრ სახელმწიფოს მოუწოდეს, თავი შეიკავონ ნებისმიერი ქმედებისგან, რომელიც არღვევს აღნიშნულ რეზოლუციებს და აღინიშნა, რომ დამრღვევებს პასუხისმგებლობა დაეკისრებათ. საბჭომ დაადგინა, რომ სომალიში არსებული ვითარება, ერიტრეის ქმედებები, რომლებიც ძირს უთხრის მშვიდობასა და შერიგებას, ისევე როგორც დავა ჯიბუტსა და ერიტრეას შორის, კვლავ წარმოადგენს საფრთხეს რეგიონში საერთაშორისო მშვიდობისა და უსაფრთხოებისთვის.
ქმედებები
გაეროს წესდების თავის საფუძველზე მოქმედმა საბჭომ ხაზგასმით აღნიშნა, რომ ყველა ქვეყანამ უნდა დაიცვას ერიტრეისა და სომალის წინააღმდეგ დაწესებული იარაღის ემბარგოს დებულებები. საბჭომ კიდევ ერთხელ დაადასტურა განზრახვა, განიხილოს შემდგომი ზომები ამ დებულებების იმპლემენტაციის გასაუმჯობესებლად და მათ შესასრულებლად. ხაზი გაესვა ჰუმანიტარული დახმარების ოპერაციების მნიშვნელობას; დაიგმო შეიარაღებული ჯგუფების მიერ ჰუმანიტარული დახმარების პოლიტიზება, ბოროტად გამოყენება და მითვისება, რის გამოც სახელმწიფოებსა და გაეროს სააგენტოებს მოეთხოვათ მსგავსი პრაქტიკის აღკვეთა.

საბჭომ გადაწყვიტა შეემსუბუქებინა საერთაშორისო სანქციების რეჟიმით გათვალისწინებული ზოგიერთი შეზღუდვა და ვალდებულება, რათა საერთაშორისო, რეგიონულ და ქვე-რეგიონულ ორგანიზაციებს საშუალება მისცემოდათ განეხორციელებინათ მარაგების მიწოდება და ტექნიკური დახმარება, ასევე უზრუნველყოფილიყო გადაუდებელი ჰუმანიტარული დახმარების მიწოდება. აღნიშნული დებულების ეფექტიანობა ყოველ 120 დღეში გადაიხედება. ამასთან დაკავშირებით, სომალიში გაეროს ჰუმანიტარული დახმარების კოორდინატორს დაევალა ყოველ 120 დღეში მოხსენების წარდგენა დებულების იმპლემენტაციის შესახებ. მონიტორინგის ჯგუფის მანდატი კი შემდეგნაირად გაფართოვდა:
(ა) წინა რეზოლუციებით განსაზღვრული ამოცანების შესრულების გაგრძელება;

(ბ) იმ საქმიანობების გამოძიება, რომლებიც უზრუნველყოფდნენ ერიტრეისა და სომალის წინააღმდეგ დაწესებული იარაღის ემბარგოების დასარღვევად გამოყენებულ შემოსავლებს;

(გ) იარაღის ემბარგოების დარღვევასთან დაკავშირებული ტრანსპორტის, მარშრუტების, საზღვაო პორტების, აეროპორტებისა და სხვა ობიექტების გამოყენების გამოძიება;

(დ) ზემოაღნიშნულ ქმედებებში ჩართული ფიზიკური და იურიდიული პირების შესახებ ინფორმაციის შეგროვების გაგრძელება და მათი კომიტეტისთვის წარდგენა საბჭოს მიერ შესაძლო შემდგომი ზომების მისაღებად;

(ე) გამოძიებებზე დაყრდნობით რეკომენდაციების შემუშავება;

(ვ) კომიტეტთან მჭიდრო თანამშრომლობა კონკრეტულ რეკომენდაციებზე დამატებითი ზომების შესახებ, რათა უზრუნველყოფილ იქნას იარაღის ემბარგოების დაცვა;

(ზ) იმ სფეროების იდენტიფიცირება, სადაც შესაძლებელია რეგიონის სახელმწიფოების შესაძლებლობების გაძლიერება იარაღის ემბარგოების იმპლემენტაციის ხელშეწყობის გასაუმჯობესებლად;

(თ) საბჭოსთვის შუალედური ბრიფინგის წარდგენა კომიტეტის მეშვეობით და ყოველთვიური ანგარიშის მომზადება პროგრესის შესახებ;

(ი) საბოლოო ანგარიშის წარდგენა მონიტორინგის ჯგუფის მანდატის დასრულებამდე 15 დღით ადრე.
გენერალურ მდივანს, ბან კი-მუნს, ეთხოვა ფინანსური ღონისძიებების უზრუნველყოფა მონიტორინგის ჯგუფის მხარდასაჭერად. კომიტეტს დაევალა მონიტორინგის ჯგუფის ანგარიშებზე დაყრდნობით რეკომენდაციების შემუშავება, რათა უზრუნველყოფილ იქნას უშიშროების საბჭოს მიერ სომალისა და ერიტრეასთვის დაწესებული იარაღის ემბარგოებისა და რეზოლუციების უკეთესი შესრულება. რეგიონის ყველა სახელმწიფოს, მათ შორის ერიტრეასა და სომალის გარდამავალ ფედერალურ მთავრობას, მოუწოდეს ითანამშრომლონ მონიტორინგის ჯგუფთან და უზრუნველყონ შეუფერხებელი წვდომა მანდატის შესასრულებლად.